## Educació amplia les modalitats dels campionats de Formació Professional CVSkills 2025

*** En esta edició es passa de 28 a 38 especialitats perquè l’alumnat mostre les seues destreses
* Es poden realitzar inscripcions fins al 12 de gener, i de moment ja n’hi ha un 29 % més que en l’edició anterior**

La Conselleria d’Educació, Cultura, Universitats i Ocupació, a través de la Direcció General de Formació Professional, ha ampliat este curs les modalitats dels campionats CVSkills.

D’esta manera, per a esta edició es passa de les 28 especialitats de 2023 a 38 especialitats en les quals l’alumnat podrà competir i mostrar les seues destreses. De moment ja hi ha 29 modalitats en les quals el nombre de persones inscrites supera el límit de participants que podran competir.

El termini per a inscriure’s a este campionat conclou el 12 de gener. Fins ara ja s’han registrat 545 inscripcions, un 29 % més que en l’edició anterior, en què es van inscriure 422 estudiants, per la qual cosa esta edició destaca per l’elevada participació.

A més, cal destacar que un 25 % de les persones inscrites són alumnes dones, la qual cosa posa de manifest els avanços en la igualtat de gènere dins d’estes competicions.

D’altra banda, l’alumnat inscrit procedix d’un total de 119 centres educatius de la Comunitat Valenciana: 57 de la província de València, 17 de Castelló i 45 d’Alacant. Els centres que més alumnes han inscrit per província són l’IES Politècnic de Castelló, amb 25 estudiants; el CIPFP Canastell d’Alacant, amb 23, i l’IES 9 d’Octubre de Carlet, València, amb 19 inscrits.

CVSkills és un campionat d’àmbit autonòmic a on se seleccionen els millors alumnes d’especialitats diferents de Formació Professional, els quals participen en el campionat bianual nacional, en cas que es convoque eixe any.

Fecha: 31/12/2024